google/wiki40b huggingface dataset:
Monacos Grand Prix

Monacos Grand Prix (fransk: Grand Prix de Monaco) er et Formel 1-løp som arrangeres hvert år på Circuit de Monaco. Løpet har vært holdt siden 1929, og anses sammen med Indianapolis 500 og 24-timersløpet på Le Mans som et av de viktigste og mest prestisjefylte billøpene i verden. Banen er blitt karakterisert som «et eksepsjonell sted av glamour og prestisje.»
Løpet kjøres på en smal bane i gatene i byen Monaco, med mange bakker og krappe svinger og også en tunnel, noe som gjør den til en av de mest krevende banene i Formel 1. Til tross for de relativt lave gjennomsnittshastighetene er det også en farlig bane å konkurrere på.
Det første løpet i 1929 ble organisert av Anthony Noghès med hjelp av «Automobile Club de Monaco», og ble vunnet av William Grover-Williams i en Bugatti. Løpet var i 1936 og -37 en del av Europamesterskapet for Grand Prix-førere, og den inngikk i det første Formel 1-verdensmesterskapet i 1950. Graham Hill var kjent som «Mr Monaco» på grunn av sine fem Monaco-seire på 1960-tallet. Brasilianeren Ayrton Senna har vunnet løpet flere ganger enn noen andre, med seks seire, hvorav fem på rad mellom 1989 og 1993.
Windows Phone

Maskinvareprodusenter

Original Equipment Manufacturer-selskaper som vil bruke OSet på sine modeller ble offentliggjort i februar 2010. Disse var Dell, Garmin-Asus, HTC, HP, LG, Samsung, Sony Ericsson, Toshiba og Qualcomm. HP trakk seg etterpå for å fokusere på sitt eget OS webOS.
Steve Ballmer i Microsoft annonserte 11. oktober 2010 at 10 ulike modeller som benyttet Windows Phone 7 laget av HTC, Dell, Samsung, og LG skulle bli lansert samme høst i Europa og Nord-Amerika.
Nokia ble annonsert som ny produsent av Windows Phone-telefoner 11. februar 2011. De første telefonene fra Nokia som bruker Windows Phone 7.5 vil bli annonsert på Nokia World 2011.
Tiberiansk hebraisk

Tiberiansk hebraisk (hebraisk: ניקוד טַבְרָנִי‎) er en utdødd muntlig dialekt av gammel hebraisk som opptrer i Tanákh (Det gamle testamente). Det var en vokalisering som ble benyttet av masoreterne, jødiske skribenter som redigerte den hebraiske Bibelen og opprettet regler grammatikk og uttale for de fortellinger som tidligere var blitt avlevert muntlig. Deres system var blant annet å legge til diakritisk tegn for konsonanter (medlyd), og systemet ble snart benyttet for vokalisere også andre tekster. Tiberiansk vokalisering (navngitt etter en gruppe i den israelske byen Tiberias) markerte vokaler, trykk og gjorde subtile distinksjoner mellom konsonanter for deres kvalitet og lengde, og tjente også som tegnsetting. Mens systemet ble konstruert for tiberiansk hebraisk, ble det også det dominerende systemet for vokalisering av alle jødiske varianter av hebraisk.
Nordisk mesterskap i troppsgymnastikk 2007

Nordisk mesterskap i troppsgymnastikk 2007 for senior ble arrangert 14. april 2007, i Stockholm i Sverige. Dette mesterskapet var for klubblag, ikke for landslag. 
Konkurranseformen var TeamGym, slik at det konkurreres sammenlagt i frittstående, tumbling og trampett.
The Tuesdays

The Tuesdays var et norsk band som var aktive på 1990-tallet.
Bandet ble startet i 1990 som «No Limits» i Larvik. De ga ut musikkalbumet When You're A Tuesday Girl i 1994 i Norge og Japan, da med Jeanette Heidenstrøm som vokalist, under navnet «The Tuesday Girls». Heidenstrøm valgte å forlate bandet i 1996. Gruppens nye vokalist ble Laila Samuelsen. Bandet fikk så platekontrakt med Polygram Worldwide og senere med Arista Records New York. De byttet navn til «The Tuesdays» og ga ut det selvtitulerte albumet The Tuesdays, og med sporet «It's Up To You» lå de på 55.-plass på den amerikanske Billboard Hot 100-listen.
Bandet har blant annet opptrådt på MTV live, Good Morning America, Ricki Lake Show og flere andre amerikanske TV-programmer. I samme tidsrom deltok de på en to måneder lang turné sammen med blant andre Backstreet Boys, Matchbox 20 og 'N Sync. I Norge ble de i samme periode nominert til Hit-Awards og spilte på Spellemannprisen og en rekke andre underholdningsprogrammer. Noe av det siste bandet gjorde før det ble oppløst i 1998 var å spille på Roskildefestivalen.
Placentiabukta

Placentiabukta er ei havbukt mellom Burinhalvøya i vest og Avalonbukta i øst på øya Newfoundland, Canada. Byen Placentia ligger på Avalonhalvøya. Bukta strekker seg 125 kilometer innover mot Avaloneidet.
Volga Avtozavod kraftverk

Volga Avtozavod kraftverk (russisk: ТЭЦ Volzjkovo Avtozavoda) er et varmekraftverk i Toljatti i Russland. Det eies og opereres av et regionalt kraftselskap, og har en effekt på 1172 MW. Brenselstype er naturgass.
Byggingen av kraftverket begynte omkring 1961, og første byggetrinn stod ferdig i 1967. Kraftverket har senere blitt utvidet og fornyet ved en rekke anledninger, bl.a i 2004.
Dicronocephalus

Utseende

Middelsstore (20-32 millimeter), grå til grågule gullbasser. Kroppen er tett dekket med matt bestøvning. På hodet har hannene to nokså lange, krumme, forgrenede horn som ligner mye på et hjortegevir. Pronotum er ovalt (avrundede bakhjørner) med to blanke, svarte lengdestriper. Dekkvingene har en krum, svart strek på "skuldrene". Beina, særlig forbeina, er lange.

Levevis

Larvene utvikler seg i jorda. Hunnen samler friske blader, som hun ruller sammen, legger et egg på og begraver. Hannenes forlengede forbein og horn tyder på at de kjemper om hunnene.

Utbredelse

Slekten er utbredt i Sørøst-Asia, fra Nepal i vest til Taiwan i øst.
Dominik Livaković

Landslaget

Han ble tatt ut i Kroatias tropp til VM i fotball 2018 i Russland.
Randaberg

Natur og geografi

Randaberg er Norges minste fastlandskommune. Kommunen dekkes av de nedre og midtre lag av skyvedekket til den kaledonske fjellkjedefoldingen, med nederst glimmerskifer og fyllitt i øst, og øverst granitt og øyegneis fra midtre og yngre proterozoikum helt vest i Randaberg.

Skole

Det er tre skoler i kommunen: Harestad skole, Grødem skole og Goa skole. De er alle fra 1. til 10. klassetrinn. Det er en skolefaglig ansvarlig i kommunen, Jenny Elisabeth Nilssen, ellers er skolene selvdrevet. Harestad skole har et driftsstyre, mens Goa og Grødem skole har samarbeidsutvalg (SU).
Randaberg har også en videregående skole,  Randaberg videregående skole, som ligger på østsiden av Randaberg, rett ved grensen til  Stavanger. Skolen har studiespesialisering og yrkesfag, samt Medier og kommunikasjon.

Tusenårssted

Kommunens tusenårssted er sentrum, med torget og området rundt. Kommunen valgte også et tusenårsbygg, som er Grødem kirke. Der ble også tusenårstrærne plantet.

Historie

Historien til Randaberg strekker seg 13 000 år tilbake i tid.
NM i bryting 1988

NM i bryting 1988 ble arrangert i Kirkenes 19.-20. mars (menn) og Kristiansund 26. mars (kvinner). Kongepokalen ble vunnet av Morten Hagebø.
Lesja-saken

Saken

Drapsofferet var en jente, født 13. mars 1973 i Lesja i Oppland. Hun forsvant da hun haiket mot Lesja sentrum tirsdag ettermiddag 10. februar 1987. Hun skulle møte kjæresten sin på en kafé ved 17-tiden, men dukket aldri opp. Vitner så henne haike langs daværende E69 (i dag: E136), og politiet ble raskt overbevist om at hun var utsatt for en kriminell handling. Kripos ble koblet inn, og det ble gjennomført store leteaksjoner lokalt, men uten resultater. Politiet rettet tidlig søkelyset mot en Ford personbil som var observert av flere i området.
4. mars 1987 sendte politiet ut et robotbilde av to menn, og utover i mars så etterforskningen ut til å stå i stampe. Lørdag 21. mars ble jenta funnet drept i en veiskråning langs Dyrkornstranda i Stordal kommune på Sunnmøre. Obduksjonen viste at hun først var voldtatt, deretter kvalt. Etterforskningen ble deretter utvidet til å omfatte dør-til-døraksjoner.   
Etter tips kalte politiet inn en 37 år gammel mann til avhør 29. april. Etterforskningen hadde tiden i forveien vært konsentrert om ham, blant annet siden han kjørte en eldre Ford Granada. Under avhøret tilsto 37-åringen å ha drept jenta. Gjerningsmannen ble senere tiltalt for ugjerningen og under rettssaken kom det frem at offeret hadde vært holdt fanget i 28 timer i bilen til gjerningsmannen dels i bilens bagasjerom, blitt voldtatt to ganger og tilslutt kvalt.
Under rettssaken kom det frem at gjerningsmannen var domfelt 12 ganger for promillekjøring uten førerkort og flere ganger for vold mot uskyldige ofre. Han hadde også tidligere forsøkt å bortføre en kvinne. I 1967 truet han to politimenn med å drepe dem da han ble innbrakt etter at han hadde gått berserk med kniv. Psykolog Thore Langfeldt konkluderte i sin rapport at gjerningsmannen hadde store mentale forstyrrelser og avvek sterkt fra det normale, men at han ikke var sinnssyk.
17. oktober 1987 ble gjerningsmannen idømt lovens strengeste straff: 21 års fengsel og 10 års sikring for overlagt drap, voldtekt, frihetsberøvelse og tvang overfor en mindreårig. 22. januar 1988 stadfestet Høyesterett dommen mot mannen. 
17. mars 1988 ble drapsmannen funnet død på sin celle i Gjøvik kretsfengsel etter å ha tatt sitt eget liv.
Regensburg-klassifikasjon

Regensburg-klassifikasjon eller Regensburger Verbundklassifikation (RVK) er et klassifikasjonsskjema for ordning av biblioteksmateriale utviklet i 1964 ved universitetsbiblioteket ved det nyopprettede Universität Regensburg. I 2003 var skjemaet i bruk i over 70 universitetsbibliotek og over 70 andre bibliotek. Utover Tyskland har det også brukere i nærliggende land som Østerrike, Sveits og Italia.

Historie

Universität Regensburg i Regensburg, Bayern åpnet i 1964. Normen i tyske fagbibliotek på den tiden var lukkede boksamlinger, men Regensburg-biblioteket satset på åpne samlinger der akademikerne selv skulle kunne gå langs bokhyllene og plukke bøker. Ved å ordne bøkene etter emne ved hjelp av et klassifikasjonsskjema skulle brukerne kunne gjøre uventede og nyttige funn når de besøkte hyllene for sine interesseområder. Angloamerikanske skjemaer som Kongressbibliotekets klassifikasjon og Deweys desimalklassifikasjon ble vurdert og forkastet før biblioteket bestemte seg for å utvikle sitt eget skjema.
I 1970 begynte et samarbeid med universitetsbiblioteket ved Augsburg om bruk og videreutvikling, og noen år senere ble også Bavaria, Erlangen og Würzburg med. Utover 1980-tallet økte antallet brukere ytterligere, særlig i Bayern-regionen, men også i andre deler av DDR, Sveits, Østerrike og Liechtenstein.
Antallet brukere fortsatte å øke utover 1990-tallet, og i 2001 tilkom viktige universitet som Chemnitz, Dresden, Greifswald, Leipzig og Rostock, Humboldt-universitetet i Berlin og Herzogin-Anna-Amalia-Bibliothek i Weimar.
I 1998 ble skjemaet tatt i bruk ved det nyopprettede universitetsbiblioteket i Bolzano i Syd-Tyrol, som siden har oversatt skjemaet til italiensk og engelsk. Noen år tidligere hadde universitetsbiblioteket i Frankfurt/Oder begynt på en polsk oversettelse.

Oppbygging

Notasjonen i RVK er inspirert av Library of Congress Classification (LCC). Oppstillingssignaturen består av tre elementer: samlings/lokasjonskode, klassifikasjonskode og forfattermerker. I tillegg kan det hektes på symboler for å skille mellom bind eller utgaver.
Klassifikasjonskoden, som uttrykker dokumentets hovedemne, består av to store bokstaver fulgt av tre til fem siffer. RVK består av 33 hovedklasser, som er delt inn i en rekke nivåer av underklasser. De to øverste nivåene representeres med store bokstaver, mens resten av hierarkiet representeres med tall. I likhet med LCC og i motsetning til desimalklassifikasjonsskjemaer som Dewey er det ingen sammenheng mellom lengden på klassifikasjonskoden og hvor dypt klassen befinner seg i hierarkiet.
For å samle dokumenter fra samme forfatter innenfor et emne legges det i oppstillingssignaturen på et eller flere forfattermerker bestående av en stor bokstav og tre tall. Koden lages fra forfatternes navn med den såkalte Cutter-Sanborn-metoden.
Australammoecius

Utseende

Små (2,5 - 4 millimeter), avlangt-ovale, blanke, svarte gjødselbiller. Hodet er stort og bredt, noe hvelvet, gjerne med et par tenner på forkanten. Pronotum er rundet, grovt og kraftig punktert. Dekkvingene har dype punktstriper. På mellom- og bakbeina har leggene tre pigger i spissen, men ingen ring av små tapper.

Levevis

Forholdsvis lite er kjent om biologien til denne slekten, men én av artene har blitt funnet på hjortemøkk i skog. De blir av og til funnet mellom løvstrø.

Utbredelse

Slekten er utbredt i Australia.
Vel bevart

Vel bevart er et musikkalbum med Mannssambandet. Det kom ut i 2004 og har 12 sanger. Arrangør og produsent er Thor Fjellvang.
Dimna Games 2018

Dimna Games 2018 var et innendørsstevne i friidrett for senior som ble arrangert 27. januar 2018 i Ulsteinhallen i Ulsteinvik. 
Dimna Games arrangeres årlig, i januar - februar.
Austråttgården

Austråttgården i Ørland er en gårdseiendom på 1 500 mål. Gården er den siste resten av jordeiendommene som har tilhørt herresetet Austrått.
I 1919 overtok Staten Austråttborgen og parken rundt. Ørland kommune kjøpte gården i 1935. Etter at fylket eide gården fra 1947–1988, uten å få realisert planene om å starte landbruksskole der, er kommunen igjen eier. En stiftelse leier Austråttgården av kommunen, og står for den løpende forvaltningen av gården. Stiftelsen er opprettet av kommunen, og dens styre oppnevnes av kommunestyret.
Gården er arena for Bygdedagene i august hvert år, for messer, markeder og stevner. Steinerskolen i Fosen, Ørland/Bjugn husflidslag og museumslaget Yrjar heimbygdslag er leietakere i gårdsbygningene. 
Norges speiderforbund hadde landsleir på Austrått i 1997, og 4H har sin landsleir på gården i 2008.
Austråttgården er Ørland kommunes tusenårssted.
Sjokk

Sirkulatorisk sjokk eller sirkulasjonssvikt, vanligvis referert til som sjokk, er innen medisin et syndrom karakterisert av svikt i kroppens sirkulasjonssystem, og påfølgende nedsatt blodtilførsel til kroppsvevene. I siste instans fører ubehandlet sjokk til organsvikt og død.
4. divisjon volleyball for menn

4. divisjon volleyball for menn er den femte øverste divisjonen for norsk volleyball for menn i Norge. Ligaen består av to avdelinger med lag fra Østlandet.
Min f.d. familj

Innspillingsfakta

Serien ble spilt inn i Stockholm, Nynäshamn og København.

Handling

Den fraskilte kunstintendenten Tobias befinner seg midtveis i livet. Han bor sammen med sin 16-årige datter. Eks-hustruen kjemper med sitt nye liv, broren søker spenning i tilværelsen ved å være utro og datteren lengter etter å flytte hjemmefra.
Simone Biles

Idrettskarriere

Ved verdensmesterskapet i Antwerpen 2013 tok hun også gull i frittstående, sølv i hopp og bronse på bom.
Under verdensmesterskapet i 2014 i Nanjing fikk hennes lag en gullmedalje i lagmangekampen og Biles fikk også gullmedalje i den individuelle mangekampen. Hun tok også sølv i hopp og gull i fristående og på bom. Biles var den første amerikanske kvinnelige gymnasten som vant 5 medaljer under et verdensmesterskap.
Også ved Verdensmesterskapet i turn 2015 vant USA gull i lagkonkurransen, og Biles vant den individuelle mangekampen med 60,399 poeng, foran sin lagvenninne Gabrielle Douglas og med rumenske Larisa Iordache på 3.-plass.
Biles var den store forhåndsfavoritten før OL i Rio 2016, og hun innfridde forventningene med fire gull (tre individuelle og ett i lag), og en bronse. Hun ble valgt som flaggbærer for USA under avslutningsseremonien i OL.
Hun tok en pause fra turnsporten i 2017, men var tilbake i trening og i landslagstroppen fra 2018. Hun vant U.S. Classic 2018, og vant sammenlagt og alle fire enkeltapparater under USA-mesterskapet i turn 2018.
Ved Verdensmesterskapet i turn 2018 vant hun gull i lag med det amerikanske landslaget, og tre individuelle gullmedaljer i mangekamp, hopp og frittstående. Dermed nådde hun opp til 13 VM-gull, ny rekord i turn uansett kjønn, og gikk opp likt med rekorden i antall VM-medaljer sammenlagt med 20.

Personlig

Begge Biles' foreldre slet med narkotika- og alkoholproblemer, noe som gjorde at hun fra treårsalder bodde i fosterhjem hos sin mormor og morfar. I seksårsalderen ble hun introdusert for turn, og begynte satsingen da hun var 8 år. Hun ble adoptert av sine besteforeldre i 2003, og i 2012 startet hun med hjemmeskole for å kunne satse fullt på turn. Hun trente i World Champions Center
The Understanding

VG-listen

The Understanding lå 35 uker på VGs albumliste i 2005 og 2006 med 1.-plass som beste plassering.
Spor 9: What Else Is There? nådde 4.-plass på VGs Topp 20 Single i 2006 og lå hele åtte uker på listen.
Arnsbergisches Intelligenzblatt

Arnsbergische Intelligenzblatt var en tysk avis som ble utgitt i Arnsberg fra 1766 til 1819. Det var den første regelmessig utgitte avis i hertugdømmet Westfalen.
Etter sjuårskrigen (1756-1763) begynte det å utkomme aviser i Westfalen, slik det hadde gjort i Preussen allerede fra 1727.  I 1766 lyktes det boktrykkeren Herken aus Arnsberg å få rettigheter til å drive et boktrykkeri og et forlag. I tillegg fikk han lov til å utgi ukentlig en avis for hertugdømmet Westfalen. Det dreide seg i utgangspunktet om utgivelser for embetsmenn og forvaltningen forøvrig, men som også hadde plass til private annonser og alminnelige nyheter.
Norges Godtemplar Ungdomsforbund

Norges Godtemplar Ungdomsforbund, forkortet NGU, var en uavhengig ungdomsorganisasjon som arbeidet for fred, solidaritet og edruskap. Organisasjonen slo seg i 1992 sammen med Det Norske Totalavholdsselskaps Ungdomsforbund og dannet Juvente. NGU var ungdomsorganisasjonen til IOGT i Norge.

Historie

NGU ble stiftet helga 26. og 27. juni 1909 i «Valhalla» i Fredrikstad. Som motto tok NGU «Internasjonalt rusdrikkforbud og brorskap». Mottoet ble i 1935 endret til «Edruelighet - Fred - Folkelykke». Da NGU holdt sitt første landsmøte på Gjøvik i 1910 hadde organisasjonen ca. 1000 medlemmer. Medlemsrekorden ble satt i 1945, da organisasjonen hadde 7 714 medlemmer.
Fra starten av var hovedfokuset på edruskapssaken, men i 1915 ble fredsarbeidet likestilt med avholdsarbeidet. Fredsengasjementet førte til at NGU i 1952 sto i fare for å miste statsstøtten, og denne saken endte til slutt i Stortinget, der utfallet ble at organisasjonen fikk beholde sine 6 200 kroner.
I 1967 ble Cey-Nor-prosjektet satt i gang på Ceylon (nå Sri Lanka), der NGU bidro til å bygge en fiskebåtfabrikk nord på øya. NGUs engasjement på Sri Lanka la grunnlaget for dannelsen av bistandsorganisasjonen FORUT i 1981.
Metaegosoma

Utseende

Middelsstore til store, avlange, brune trebukker. Antennene er forholdsvis lange og kraftige. Pronotum er omtrent trapesformet med utstikkende bakhjørner. Dekkvingene er nesten parallellsidige med avrundede "skuldre", overflaten litt læraktig med utydelige lengderibber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i Vietnam og det sørlige Kina.
Tilsynsområde

Tilsynsområde var en folkerettslig status for administrasjon av avhengige områder, etablert av FN-pakten, inngått i 1945. FNs tilsynsråd førte kontroll med administrasjonen av områdene og utviklingen der. Elleve områder hadde status som tilsynsområder. Det siste ble avviklet i 1994.

Bakgrunn

Folkeforbundet etablerte en ordning med mandatområder, som gjaldt territorier som hadde tilhørt Tyskland og Det osmanske rike, de tapende parter i første verdenskrig. Noen av disse ble selvstendige før FN ble grunnlagt, mens andre fortsatt var avhengige områder og fikk sin status omgjort til tilsynsområder. Et unntak var Sørvest-Afrika (dagens Namibia), som hadde vært mandatområde, men som Sør-Afrika fikk holdt utenfor den nye tilsynsordningen.
I motsetning til den tidligere mandatordningen, der mandatområdene i klasse B og C ikke ble stilt selvstendighet i utsikt, var tilsynsordningen et opplegg for fredelig avkolonisering.

FN-paktens bestemmelser

Tilsynssystemet er nedfelt i kapittel 12 i FN-pakten. Det slås her fast at hensikten med ordningen for områdenes vedkommende er å fremme økonomisk, sosial og politisk utvikling, for at området kan oppnå selvstyre eller uavhengighet, slik dette kommer til uttrykk i befolkningen. Statene som ble tildelt tilsynsområder forpliktet seg til å forberede befolkningen slik at den kunne utøve sin rett til selvbestemmelse.
I motsetning til Folkeforbundets mandatordning, der mandatmakten hadde ulike forpliktelser avhengig av mandatklasse, var tilsynsordningen basert på en forutsetning om selvbestemmelsesrett for alle tilsynsområdene. Områdene ble ikke underlagt tilsynsmaktens suverenitet.
Områdene sto under oppsyn av Tilsynsrådet. Kapittel 13 i FN-pakten omhandler dette. Administrasjonen av tilsynsområdene fant sted på vegne av FN. For hvert område ble det inngått avtale med tilsynsmakten om vilkårene. Disse ble godkjent av FNs generalforsamling eller, for tilsynsområdet i Stillehavet, av Sikkerhetsrådet. FNs tilsynsråd hadde i oppdrag å føre oppsyn med tilsynsområdene, behandle rapporter om utviklingen der, behandle henvendelser fra innbyggerne og foreta besøk. Tilsynsrådet hadde imidlertid ingen maktmidler.
USA fikk gjennomslag for at tilsynsområdet i Stillehavet ble definert som strategisk og at saker vedrørende området skulle behandles av Sikkerhetsrådet, der USA som permanent medlem har veto. I Tilsynsrådet har ingen stat veto.
Pentimento

Pentimento (flertall pentimenti, italiensk for «anger», av pentirsi, «å angre») er en synlig rettelse i et ferdig maleri. Endringene kan være overmalte deler av et bilde der det er spor av utkast eller tidligere detaljer under. Justeringer og omarbeidinger kan gjelde enkeltdetaljer eller hele komposisjoner.
Forandringer som er foretatt underveis i arbeidet, kan bli synlige når kunstneren har brukt tynn eller transparent maling over foregående strøk. Tidligere versjoner kan også komme til syne når en dekkende overflate krakelerer eller blir gjennomsiktig over tid. Omarbeidinger av elementer og former i malerier kan i tillegg bli avdekt ved hjelp av røntgenfotografering eller belysning med infrarød stråling. 
Noen kunstnere lar bevisst undertegninger, hjelpelinjer og skisser fra tidligere stadier i arbeidet stå igjen eller skinne gjennom. Slike pentimenti kan gi bildet et uferdig, røft og friskt preg. Streker og figurer kan framstå som mer livlige, og flater kan få rikere og mer stofflige strukturer.  Håndverket kan også bli synliggjort og dokumentert som en dynamisk arbeidsprosess.
Bilder som er overmalt med helt nye motiver på samme lerret, kalles vanligvis ikke pentimenti.
Zjednoczenie Zawodowe Polskie

Zjednoczenie Zawodowe Polskie (ZZP), «foreningen for polske arbeidere», var en fagforening for polske gruvearbeidere som ble grunnlagt i 1902 i Bochum i provinsen Westfalen. Fagforeningen deltok i streikene blant gruvearbeiderne i Westfalen i 1912 og i Øvre Schlesien i 1913. I 1911 ble dens hovedkvarter flyttet til Katowice i Schlesien, og i 1919 til Poznań.
Fra 1908 til 1919 hadde ZZP omkring 50 000 medlemmer, og i 1938 var medlemstallet økt til 350 000.
ZZP arbeidet for utviklingen av kooperativer, og korporativisme siden midten av 1930-årene. I 1917 grunnla fagforeningen det politiske partiet det nasjonale bonde og arbeiderpartiet (Narodowe Stronnictwo Robotników), som i 1920 ble avløst av det nasjonale arbeiderpartiet (Narodowa Partia Robotnicza).
Oligopol

Oligopol er en markedsform der markedet er dominert av noen få tilbydere. Det er en mellomting mellom monopol og perfekt konkurranse, der det er flere aktører i markedet, men ikke så mange at de ikke kan påvirke markedsprisen. Eksempler på oligopolmarkeder er markedet for biler, stål, aluminium, olje og pc-er. Produktene som selges kan både være homogene (for eksempel bensin) og differensierte (for eksempel kaffe).
Prisnedsettelser i et oligopol kan utløse priskrig. Prisen kan presses så langt ned at tilbyderne selger varene sine med tap for å beholde sin markedsandel. Et eksempel på dette er såkalte bensinkriger mellom bensinstasjoner.